b'\n_START_ARTICLE_\nL\xc4\x97tin\xc4\x97 mielomonocitin\xc4\x97 leukemija\n_START_SECTION_\nEpidemiologija\n_START_PARAGRAPH_\nD\xc4\x97l skirting\xc5\xb3 klasifikacijos sistem\xc5\xb3 ir nevisi\xc5\xa1kai ai\xc5\xa1kaus ligos apibr\xc4\x97\xc5\xbeimo sunku nustatyti tiksl\xc5\xb3 sergamum\xc4\x85. Manoma, kad sergamumas l\xc4\x97tine mielomonocitine leukemija yra apie 1 i\xc5\xa1 100 000, da\xc5\xbeniausiai liga diagnozuojama 65-75 met\xc5\xb3 am\xc5\xbeiaus, \xc5\xa1iek tiek da\xc5\xbeniau serga vyrai.\n_START_SECTION_\nPrie\xc5\xbeastys\n_START_PARAGRAPH_\nN\xc4\x97ra ai\xc5\xa1kios, kaip ir daugelio piktybini\xc5\xb3 lig\xc5\xb3 atveju manoma turi \xc4\xaftak\xc4\x85 jonizuojan\xc4\x8dioji spinduliuot\xc4\x97. Kai kurie mielodisplastiniai sindromai gali transformuotis \xc4\xaf l\xc4\x97tin\xc4\x99 mielomonocitin\xc4\x99 leukemij\xc4\x85.\n_START_SECTION_\nSimptomai\n_START_PARAGRAPH_\nLiga diagnozuojama pagal kraujo tyrim\xc4\x85. Pacientai da\xc5\xbenai kreipiasi d\xc4\x97l blu\xc5\xbenies padid\xc4\x97jimo (splenomegalijos), kuri sukelia skausm\xc4\x85 kairiajame \xc5\xa1one. Neretai yra i\xc5\xa1reik\xc5\xa1ti B simptomai. D\xc4\x97l anemijos gali b\xc5\xabti silpnumas, nuovargis, dusulys.\n_START_SECTION_\nDiagnostika\n_START_PARAGRAPH_\nAnamnez\xc4\x97 ir klinikiniai simptomai diagnostikai nedaug vertingi, kadangi nespecifiniai.\n_START_SECTION_\nPeriferinis kraujas\n_START_PARAGRAPH_\nLeukocit\xc5\xb3 skai\xc4\x8dius da\xc5\xbeniausiai b\xc5\xabna padid\xc4\x97j\xc4\x99s, ta\xc4\x8diau gali b\xc5\xabti ir normalus, ir suma\xc5\xbe\xc4\x97j\xc4\x99s. Ligai labai b\xc5\xabdinga monocitoz\xc4\x97 su daug nebrand\xc5\xbei\xc5\xb3 granulocit\xc5\xb3 form\xc5\xb3, randam\xc5\xb3 kraujyje. Monocit\xc5\xb3 vidutinis skai\xc4\x8dius kraujyje paprastai yra 2-5x10\xe2\x81\xb9/L, ma\xc5\xbeiausiai 10% bendro leukocit\xc5\xb3 skai\xc4\x8diaus. Da\xc5\xbeniausiai monocitai morfologi\xc5\xa1kai normal\xc5\xabs, ta\xc4\x8diau kai kuriais atvejais gali b\xc5\xabti pakit\xc4\x99, tur\xc4\x97ti atipin\xc4\x99 branduolio form\xc4\x85, granules. Nebrand\xc5\xbei\xc5\xb3 granulocitin\xc4\x97s eil\xc4\x97s l\xc4\x85steli\xc5\xb3 kraujyje randama <20%, bazofil\xc5\xb3 skai\xc4\x8dius nepadid\xc4\x97j\xc4\x99s. Da\xc5\xbenai nustatoma eritrocit\xc5\xb3 anizocitoz\xc4\x97, poikilocitoz\xc4\x97, randami akantocitai, a\xc5\xa1aros formos eritrocitai. Neretai pasitaiko gigantiniai trombocitai, bendras trombocit\xc5\xb3 skai\xc4\x8dius paprastai b\xc5\xabna normalus arba suma\xc5\xbe\xc4\x97j\xc4\x99s. Neutrofilai da\xc5\xbeniausiai su displazijos po\xc5\xbeymiais: branduoli\xc5\xb3 hipersegmentacija, hiposegmentacija, hipergranuliacija.\n_START_SECTION_\nKaul\xc5\xb3 \xc4\x8diulpai\n_START_PARAGRAPH_\nHiperceliuliniai kaul\xc5\xb3 \xc4\x8diulpai su displazijos po\xc5\xbeymiais, da\xc5\xbeniausiai visose trijose l\xc4\x85steli\xc5\xb3 eil\xc4\x97se. Daug monocitin\xc4\x97s kilm\xc4\x97s l\xc4\x85steli\xc5\xb3. Megakariopoez\xc4\x97s displazija pasirei\xc5\xa1kia megakariocit\xc5\xb3 branduoli\xc5\xb3 anomalijomis, mikrokariocitais. blast\xc5\xb3 skai\xc4\x8dius yra iki 20%, svarbu blastams priskirti promonocitus. Blastuose esan\xc4\x8dios Auer lazdel\xc4\x97s nepaneigia l\xc4\x97tin\xc4\x97s mielomonocitin\xc4\x97s leukemijos diagnoz\xc4\x97s.\n_START_SECTION_\nT\xc4\x97km\xc4\x97s citometrija\n_START_PARAGRAPH_\nTeigiami \xc5\xbeymenys: CD33, CD13, da\xc5\xbenai CD14 (parodo monocit\xc5\xb3 nesubrendimo laipsn\xc4\xaf), CD68, CD64, CD56\n_START_SECTION_\nCitogenetika ir molekulin\xc4\x97 genetika\n_START_PARAGRAPH_\nKlonin\xc4\x97s citogenetin\xc4\x97s aberacijos nustatomos 20-40% atvej\xc5\xb3, ta\xc4\x8diau jos n\xc4\x97ra b\xc5\xabdingos vien tik l\xc4\x97tinei mielomonocitinei leukemijai. Da\xc5\xbeniausiai randama 8 chromosomos trisomija ir 7 monosomija. Neretai nustatomos RAS mutacijos, CEBPA, NPM1, RUNX1 mutacijos.\n_START_SECTION_\nGydymas\n_START_PARAGRAPH_\nEsant nei\xc5\xa1reik\xc5\xa1tiems simptomams ir nedaug pa\xc5\xbeengusiai ligai pakanka intensyvaus steb\xc4\x97jimo. Da\xc5\xbeniausiai taikomas simptominis gydymas: esant anemijai - kraujo transfuzija, gali b\xc5\xabti skiriamas eritropoetinas. Klinikiniuose tyrimuose \xc5\xa1iuo metu analizuojamas azacitidino efektyvumas. Esant i\xc5\xa1reik\xc5\xa1tai leukocitozei, efektyvus gydymas hidroksikarbamidu. Vienintel\xc4\x97 galimyb\xc4\x97 \xc5\xa1iuo metu visi\xc5\xa1kai i\xc5\xa1gydyti \xc5\xa1i\xc4\x85 lig\xc4\x85 yra kamienini\xc5\xb3 kraujo l\xc4\x85steli\xc5\xb3 transplantacija, ta\xc4\x8diau \xc5\xa1is metodas praktikoje gali b\xc5\xabti taikomas tik pavieniams ligoniams'